|  |  |  |
| --- | --- | --- |
| Sporočilo za javnost |  | Datum: 4. 3. 2022 |

**Dnevi enakosti spolov 2022 na Filozofski fakulteti Univerze v Ljubljani**

*Na Filozofski fakulteti Univerze v Ljubljani (FF UL) smo v lanskem študijskem letu v okviru izvajanja Načrta enakosti spolov prvič uspešno izvedli Dneve enakosti spolov FF, ki so tako postali tradicionalni dogodek. Dneve enakosti spolov FF bomo letos izvedli med 8. marcem in 13. aprilom 2022, ko se bo zvrstila vrsta različnih dogodkov (pogovorov, okroglih miz, predavanj, predstavitev knjig, diplom, magistrskih in doktorskih disretacij (v živo in na spletu)), ki bodo tematizirali različne aspekte enakosti spolov.*

“Dnevi enakosti spolov na FF so namenjeni tako naši notranji javnosti, študentkam in študentom, profesorjem in profesoricam ter vsem zaposlenim, pa tudi širši javnosti. Z njimi želimo sporočiti, da enakost spolov jemljemo resno, se s tem vprašanjem ukvarjamo tako teoretsko kot empirično-raziskovalno. Izsledke našega dela sproti vključujemo v pedagoško prakso in v naša prizadevanja za enakost spolov v širši družbi. V naše aktivnosti, kjer tematiziramo pomembna aktualna vprašanja enakosti spolov (od npr. stereotipnih obravnav spolov v učbenikih, do vključujočega jezika in spolnega nadlegovanja), vključujemo tako strokovnjakinje in strokovnjake iz naše fakultete kot tudi kolegice in kolege iz drugih fakutet in inštitutov, civilne družbe in drugih okolij, pa tudi iz tujine,” je povedala vodja projekta, prof. dr. Milica Antić Gaber.

Dnevi enakosti spolov na FF so del *Načrta enakosti spolov*, ki ga izvaja FF in zagotavlja Univerza v Ljubljani (UL). “So priložnost, da se ozaveščanje o enakosti spolov, ki je zapisana na papirju, v vsakdanjih praksah pa pogosto podleže stereotipnim predstavam in oblikam izražanja ter delovanja, širi tako med študenti in študentkami, profesorji in profesoricami ter vsemi zaposlenimi na fakulteti kot v širši javnosti. Na fakulteti si v okviru vrednot humanizma prizadevamo za vključujoče in strpno družbeno okolje in dnevi enakosti spolov so priložnost, da na to opozarjamo, hkrati pa tudi opominjamo, da živimo v svetu krhkega ravnovesja, kjer pravice, ki smo jih nekoč pridobili, niso nujno veljavne za vedno,” je dodala dekanja FF UL, prof. dr. Mojca Schlamberger Brezar.

Lani je na 15 dogodkih sodelovalo več kot 50 govork in govorcev, med njimi smo gostili tudi kolegice iz *ZRC SAZU*, *Transakcije*, *Komisije za enake možnosti v znanosti pri MIZŠ*, *rektorja UL*, pa tudi goste iz tujine, med njimi *prof. Lynne Segal* iz Londona in predsednico *Evropske sociološke zveze Marto Soler Gallart*. Več o DES 2021 najdete na [spletni strani](https://www.ff.uni-lj.si/enakost-spolov/dnevi-enakosti-spolov) FF, kjer je objavljen tudi program letošnjih dogodkov.